Diari Oficial de la Generalitat Valenciana


Sumari del DOGV 4406, del 26-12-2002 (2002/13128)

ORDE de 2 de desembre de 2002, de la Conselleria de Benestar Social, per la qual es convoquen ajudes per a finançar activitats complementàries i extraescolars, realitzades per alumnes dels centres educatius d'Educació Infantil i Educació Primària, sostinguts amb fons públics de la Generalitat Valenciana, que tinguen com a fi la conciliació de la vida familiar i laboral, durant l'any 2003.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4406

Data del DOGV
:   26-12-2002

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2002/13842


Data del document
:   02-12-2002

Organisme emissor
:   Conselleria de Benestar Social

Tipus de document
:   Ordre

Anàlisi jurídica

 Descriptors 

:   * associació
    * ajuda pública
    * educació no formal
    * parentiu
    * suport econòmic
    * alumne

ORDE de 2 de desembre de 2002, de la Conselleria de Benestar Social, per la qual es convoquen ajudes per a finançar activitats complementàries i extraescolars, realitzades per alumnes dels centres educatius d'Educació Infantil i Educació Primària, sostinguts amb fons públics de la Generalitat Valenciana, que tinguen com a fi la conciliació de la vida familiar i laboral, durant l'any 2003. [2002/13534]
  
La incorporació de la dona al mercat de treball ha motivat un dels canvis socials més profunds d'este segle. Este fet fa necessari configurar un sistema que preveja les noves relacions socials sorgides i un nou mode de cooperació entre dones i hòmens que permeta un repartiment equilibrat de responsabilitats en la vida professional i en la privada.
  
La necessitat de conciliació del treball i la família, ha sigut plantejada, en tots els nivells, com una condició vinculada de forma inequívoca a la nova realitat social. Açò planteja una complexa i difícil problemàtica que ha d'abordar-se, no sols amb importants reformes legislatives, sinó amb la necessitat de promoure addicionalment servicis d'atenció a les persones, en un marc més ampli de política de família, i entre les moltes qüestions que planteja, es troba la necessitat d'adequar els horaris escolars al món laboral.
  
La Llei de la Generalitat Valenciana 5/1997, de 25 de juny, per la qual es regula el Sistema de Servicis Socials inclou, dins de les responsabilitats de la Generalitat Valenciana, la de donar resposta a diferents problemes socials per mitjà de l'aportació dels recursos financers, tècnics, humans i organitzatius necessaris.
  
Per a la consecució d'estos objectius, a la Conselleria de Benestar Social li escau fomentar, de mode especialitzat, les actuacions tendents a la protecció i promoció de l'estructura familiar, com a nucli natural i fonamental.
  
El Decret 138/2000, de 12 de setembre del Govern Valencià, desenrotllat per Orde de 8 de febrer del 2001, li atribuïx entre altres a la Direcció General de la Dona la funció d'elaborar, promoure i executar les mesures per a fer efectiu el principi d'igualtat de l'home i la dona en tots els àmbits de la vida política, econòmica, cultural, social i laboral de la Comunitat Valenciana.
  
Com a continuïtat en la consecució dels objectius del Pla d'Actuació del Govern de la Generalitat Valenciana per a la Igualtat d'Oportunitats entre Hòmens i Dones, (2001-2004) arreplega en un dels seus objectius proporcionar servicis d'assistència i atenció als fills de dones treballadores.
  
En virtut de tot això, i fent ús de les facultats que em conferix l'art. 47.11 del Text Refós de la Llei d'Hisenda Pública de la Generalitat Valenciana aprovat pel Decret Legislatiu de 26 de juny de 1991 i el Decret 138/2000, de 12 de setembre del Govern Valencià, pel qual s'aprova el Reglament Orgànic i Funcional de la Conselleria de Benestar Social, modificat per Decret 212/2001, de 18 de desembre
  
ORDENE
  
Article 1
  
És objecte de la present Orde la concessió d'ajudes a les associacions de mares i pares d'alumnes dels centres educatius (Educació Infantil i Educació Primària), sostinguts amb fons públics de la Comunitat Valenciana, que realitzen activitats extraescolars i complementàries, dirigides a la conciliació de la vida familiar i laboral.
  
Article 2
  
Aprovar les bases per què es regix esta convocatòria, incloses com a annex I de la present Orde.
  
Article 3
  
L'eficàcia de la present convocatòria d'ajudes queda condicionada a l'existència, en els pressupostos de l'exercici econòmic de l'any 2003, de crèdit adequat i suficient per a atendre les ajudes previstes en la present orde, havent de publicar-se en el Diari Oficial de la Generalitat Valenciana a este efecte la resolució de la Conselleria de Benestar Social en les quals es determinen les línies pressupostàries i la quantia global màxima que servisca de suport a estes.
  
Són objecte de la present convocatòria les subvencions per al desenrotllament de les actuacions previstes en el programa operatiu del Fons Social Europeu, integrades en l'eix prioritari de participació de les dones en el mercat de treball.
  
El període d'execució de les activitats objecte de la subvenció de les ajudes comprendrà des de gener del 2003 fins al final de l'exercici econòmic.
  
DISPOSICIONS FINALS
  
Primera
  
S'autoritza la directora general de la Dona i el secretari general de la Conselleria de Benestar Social perquè, en l'àmbit de les seues competències, adopten les mesures necessàries per al desenrotllament i aplicació d'esta orde.
  
Segona
  
La present Orde entrarà en vigor l'endemà de la seua publicació en el Diari Oficial de la Generalitat Valenciana.
  
Tercera
  
Esta orde, que esgota la via administrativa, podrà ser recorreguda potestativament en reposició o bé directament es podrà interposar recurs contenciós administratiu, en els terminis i davant dels òrgans que s'indiquen a continuació:
  
a) El recurs de reposició haurà d'interposar-se davant del conseller de Benestar Social en el termini d'un mes comptador des de l'endemà de la seua publicació.
  
b) El recurs contenciós administratiu, haurà d'interposar-se davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos, comptadors des de l'endemà de la seua publicació.
  
València 2 de desembre de 2002
  
El conseller de Benestar Social
  
RAFAEL BLASCO CASTANY
  
ANNEX I
  
Bases
  
Primera. Objecte i àmbit
  
Es convoquen ajudes dirigides a les associacions de mares i pares d'alumnes dels centres educatius (Educació Infantil i Educació Primària), sostinguts amb fons públics de la Generalitat Valenciana, que realitzen activitats extraescolars i complementàries, dirigides a la conciliació de la vida familiar i laboral.
  
Totes les activitats, objecte d'esta orde, es realitzaran en l'àmbit territorial de la Comunitat Valenciana.
  
Segona. Naturalesa de les ajudes
  
Les ajudes previstes en la present Orde tindran la naturalesa jurídica de subvencions públiques.
  
Tercera. Beneficiaris/es
  
Podran ser beneficiàries les associacions de mares i pares d'alumnes, a les quals es referix la base primera de la present Orde i que reunisquen els requisits següents:
  
- Tindre establida la seua seu i activitat en l'àmbit de la Comunitat Valenciana.
  
- Estar inscrites en el cens d'associacions de mares i pares d'alumnes de centres docents no universitaris de la Comunitat Valenciana, a què es referix l'Orde de 4 de novembre de 1996, de la Conselleria de Cultura i Educació.
  
Quarta. Publicitat i difusió
  
Serà obligació de les entitats que resulten beneficiàries de les ajudes regulades en la present Orde, donar a conéixer de manera inequívoca que es tracta d'una acció subvencionada per la Direcció General de la Dona de la Conselleria de Benestar Social i cofinançada pel Fons Social Europeu, havent de sotmetre's al Reglament núm. 1.159/2000, de 30 de maig, (DOCE 31 de maig de 2000), sobre les activitats d'informació i publicitat que han de portar a terme els estats membres en relació amb les intervencions dels Fons Estructurals.
  
Incorporar en tot el material imprés, que es derive de les activitats objecte de la present Orde, els logotips de la Generalitat Valenciana, del Pla d'Igualtat d'Oportunitats entre Hòmens i Dones i del Fons Social Europeu.
  
Quinta. Programes subvencionats
  
Els programes que podran ser objecte de les ajudes, arreplegaran els següents aspectes:
  
- Franja horària en què s'impartirà l'activitat.
  
- Denominació i contingut de l'activitat extraescolar o complementària.
  
- Centre docent on s'impartirà l'activitat.
  
- Ubicació del centre docent (població, carrer o plaça i nombre)
  
- Nombre d'alumnes a què es dirigix l'activitat.
  
Sexta. Duració de les activitats.
  
Les activitats, a què fa referència en la base anterior, hauran de dur-se a terme durant l'exercici 2003.
  
Sèptima. Cofinançament
  
La Conselleria de Benestar Social, a través de la Direcció General de la Dona, finançarà fins un màxim del 50% del cost total del projecte.
  
Serà necessària l'existència d'aportació econòmica de l'entitat sol·licitant per al desenrotllament de les activitats objecte del finançament.
  
Octava. Presentació de sol·licituds, documentació i termini.
  
Les sol·licituds es presentaran en dos exemplars en qualsevol dels registres dels servicis territorials de la Conselleria de Benestar Social o en qualssevol altra de les formes establides en l'article 38.4 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú, utilitzant-hi per a això els models normalitzats establits a este efecte i que figuren en la present Orde com a annex II.
  
La sol·licitud, a la qual es fa referència en el paràgraf anterior, haurà d'anar acompanyada de la següent documentació:
  
- Una fitxa descriptiva (annex III), per cada un dels centres educatius, on es realitzaran les activitats extraescolars.
  
- Certificat del director del centre educatiu on caldrà realitzar les referides activitats:
  
- Sobre l'adequació del projecte o programa al pla general d'activitats del referit centre, en el seu conjunt.
  
- Sobre l'horari en què es realitzen.
  
- Certificat d'inscripció en el Cens d'Associacions de Mares i Pares d'Alumnes de Centres Docents No Universitaris de la Comunitat Valenciana.
  
- Certificat acreditatiu de l'acord de l'associació de què es derive el nomenament del seu representant i el seu DNI.
  
- Fotocòpia d'identificació fiscal de l'entitat sol·licitant.
  
- Dades de domiciliació bancària, segons model normalitzat facilitat a este fecte en l'annex IV.
  
- Certificat del secretari de l'entitat que acredite que el seu representant té capacitat suficient per a realitzar qualsevol classe de domiciliació bancària per compte d'aquella, i fotocòpia del Document Nacional d'Identitat de qui subscriu.
  
- Un projecte per cada una de les activitats complementàries o extraescolars, que es desitgen realitzar, junt amb el pressupost de gastos, desglossat per conceptes i que es presentarà un per a cada una de les activitats incloses en l'annex III de la present Orde, i en el qual constarà l'aportació financera per part de les associacions de mares i pares d'alumnes que corresponga.
  
Quan la sol·licitud no reunisca els requisits establits en la present Orde o no s'acompanye la documentació que, d'acord amb ella, resulte exigible, de conformitat amb el que preveu l'article 71 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú, segons la redacció donada per la Llei 4/1999, es requerirà els interessats perquè, en un termini de 10 dies, esmenen la falta o acompanyen els documents preceptius, amb indicació que, si així no ho feren, se'ls tindrà per desistits de la seua petició, amb resolució prèvia, que haurà de ser dictada en els termes previst en l'article 42 de la citada Llei.
  
El termini de presentació de sol·licituds, serà d'un mes comptador des de l'endemà de la publicació de l'Orde en el Diari Oficial de la Generalitat Valenciana.
  
Novena. Valoració de les sol·licituds
  
Tota sol·licitud estarà subjecta a valoració a càrrec d'una comissió, que es constituirà a este efecte, i que avaluarà per mitjà de l'aplicació dels criteris de valoració, ponderats en orde decreixent i que s'exposen a continuació:
  
- Tindran preferència en l'adjudicació, els sol·licitants que, fins al mateix dia de finalització del termini de presentació d'instàncies, hagueren aportat la documentació completa i correcta a què es referix la base octava d'esta orde.
  
- Els projectes o programes d'activitats complementàries o extraescolars, que es desenrotllen en centres educatius que estiguen ubicats en zones desfavorides socialment i econòmicament i aquells que estiguen en nuclis urbans que, per les seues circumstàncies de desenrotllament industrial, dificulten la integració de la dona al món laboral.
  
- Els projectes o programes d'activitats complementàries o extraescolars que continuen el projecte educatiu desenrotllat en cursos anteriors.
  
- Els projectes que afecten un nombre més gran d'alumnes, compresos entre els tres i dotze anys d'edat.
  
- Serà condició indispensable que els projectes es realitzen durant les franges horàries de 7,00 h a 9,00 h i de 17,00 h a 20,00 h., valorant-s'hi, prioritàriament, els realitzats en horari comprés entre les 7,00 h. i les 9,00 h.
  
- Pel major percentatge de cofinançament del projecte, per part de les associacions de mares i pares d'alumnes.
  
Deu. Comissió de Valoració
  
La Comissió de Valoració, a la qual es fa referència en la base anterior, estarà composta per:
  
- La cap d'àrea de la Direcció General de la Dona o persona en qui delegue.
  
- La cap de servici de Gestió de Programes de la Direcció General de la Dona o persona en qui delegue.
  
- La cap de Secció de Gestió de Programes de la Direcció General de la Dona o persona en qui delegue.
  
- Les coordinadores de la Direcció General de la Dona en les seus d'Alacant i Castelló o persona en qui deleguen.
  
- Un/a tècnic/a de la Direcció Territorial de Benestar Social de València.
  
- Un/a tècnic/a de la Direcció General de Centres Docents de la Conselleria de Cultura i Educació.
  
Onze. Resolució
  
La Comissió de Valoració establida en la base desena de la present Orde, elevarà una proposta motivada de resolució a la directora general atenent-hi als criteris de valoració de la base novena, qui resoldrà per delegació del conseller de Benestar Social regulada en la Resolució de 30 de gener del 2001 sobre delegació de competències en determinats òrgans de la Conselleria de Benestar Social (DOGV núm. 3.936, de 9 de febrer del 2001), modificada per Resolució de 16 de febrer del 2001 (DOGV núm. 3.944, de 21 de febrer del 2001) i per Resolució de 14 de maig del 2002 del mateix òrgan (DOGV núm. 4.252, de 20 de maig del 2002).
  
El termini màxim per a resoldre i notificar la resolució procedent, serà de tres mesos comptadors des de la publicació en el Diari Oficial de la Generalitat Valenciana de la resolució per la qual es determine l'import màxim destinat a finançar els gastos derivats de la convocatòria, una vegada aprovats i publicats els pressupostos de la Generalitat Valenciana per a l'any 2003.
  
Transcorregut el termini anterior sense que s'haja dictat i notificat resolució expressa, s'entendrà desestimada la pretensió per silenci administratiu, d'acord amb el que preveu l'article 44.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener, i això sense perjuí que subsistisca l'obligació legal de resoldre sobre la petició formulada.
  
No obstant això, si es desestimaren totalment o parcialment sol·licituds per falta de consignació pressupostària, i amb posterioritat a la finalització del termini de resolució s'incrementaren els crèdits destinats a finançar estes ajudes, estes sol·licituds exclusivament podran valorar-se, resoldre's i notificar-se en el termini d'un mes comptador a partir de la data de publicació en el Diari Oficial de la Generalitat Valenciana de la Resolució del conseller de Benestar Social que done publicitat a este increment.
  
Les resolucions es notificaran als interessats en els termes previstos en l'article 58 de la Llei 30/1992, de 26 de novembre de Règim Jurídic de les Administracions Públiques i Procediment Administratiu Comú i, en ella constaran la denominació i quantia de l'activitat subvencionada i s'hi determinaran, si és procedent, les obligacions accessòries a què haurà de supeditar-se l'entitat beneficiària.
  
Tota alteració de les condicions tingudes en compte per a la concessió de la subvenció podrà donar lloc a la modificació de la resolució inicial.
  
Dotze. Obligacions dels beneficiaris
  
Són obligacions dels beneficiaris:
  
- Realitzar les activitats extraescolars o complementàries subvencionades segons el que preveu esta orde i en la resolució de concessió, i justificar la seua execució.
  
- Facilitar a la Direcció General de la Dona de la Conselleria de Benestar Social les tasques de seguiment i control.
  
- Subjectar-se a les accions de control financer de la Intervenció General de la Generalitat Valenciana i, si és procedent, dels òrgans competents del Fons Social Europeu, en relació amb la subvenció concedida.
  
- Comunicar, en qualsevol moment de la vigència del programa, altres ajudes públiques que haguera obtingut i/o sol·licitat per al mateix fi, motiu de la subvenció.
  
- Presentar relació nominal dels alumnes, que es beneficien d'estes activitats.
  
- Presentar la pòlissa d'assegurança d'accidents de l'alumnat o, si no n'hi ha, la carta de garanties d'esta.
  
- Estar al corrent en les obligacions tributàries i amb la Seguretat Social.
  
- Presentar una memòria que arreplegue i avalue els resultats de les activitats realitzades.
  
- Complir totes les obligacions que es troben previstes per al règim de subvencions i ajudes públiques, que li siguen aplicables a la present orde, d'acord amb el que disposa el Text Refós de la Llei d'Hisenda Pública de la Generalitat Valenciana i la resta de legislació concordant i d'aplicació.
  
Tretze. Pagament i justificació de les subvencions
  
Llevat que la legislació de la Generalitat Valenciana permeta un règim de lliurament de transferències corrents distint, el pagament de les ajudes i subvencions previstes en esta orde s'efectuarà segons es determina en l'art.47 bis del text refós de la Llei d'Hisenda Pública Valenciana aprovat pel Decret Legislatiu de 26 de juny de 1991 de la Generalitat Valenciana:
  
a) Fins un 40% del seu import es lliurarà una vegada concedida.
  
b) La resta s'abonarà després de l'aportació i comprovació de la documentació justificativa de l'efectiva i correcta aplicació de la suma lliurada a l'actuació objecte de la subvenció
  
No obstant això i respectant els límits establits en l'art.47 bis anteriorment citat, la resolució de concessió d'ajudes concretarà els percentatges que caldrà aplicar en cada un dels lliuraments.
  
Per a la justificació de les ajudes serà necessària la justificació documental suficient i adequada dels gastos haguts en la realització de les activitats objecte de la present Orde, segons la normativa vigent.
  
La mencionada documentació haurà de correspondre, ineludiblement, a gastos realitzats durant l'exercici 2003.
  
A més dels documents justificatius o factures de gastos a què es referix el paràgraf anterior, les entitats beneficiàries, hauran d'adjuntar el següent:
  
- Memòria que arreplegue i avalue els resultats de les activitats realitzades, a la qual es fa referència en la base dotzena de la present Orde.
  
- Les enquestes realitzades a les mares i pares dels alumnes que hagen realitzat les activitats complementàries i/o extraescolars beneficiàries de les ajudes objecte d'esta convocatòria.
  
- Pòlissa corresponent a l'assegurança de l'alumnat que es beneficie de les activitats extraescolars subvencionades, en el cas que no s'haguera aportat amb anterioritat.
  
La declaració de gastos i remissió de documents justificatius, realitzada als efectes establits en l'article 47 del text refós de la Llei d'Hisenda Pública de la Generalitat Valenciana, haurà d'efectuar-se en el termini màxim de 15 dies naturals comptadors des de l'endemà de la finalització de l'activitat, objecte de la subvenció, sempre que en la resolució no es fixara un altre termini distint.
  
Catorze. Minoració o deixament sense efectes de la resolució de concessió
  
L'alteració d'alguna de les característiques no essencials del projecte aprovat, l'incompliment d'algunes condicions establides en la resolució, la falta de justificació de la totalitat dels gastos subvencionats i la concessió amb posterioritat a la presentació de la sol·licitud d'altres ajudes públiques o privades, que en el seu conjunt superen el cost de l'activitat que haurà de desenrotllar l'entitat beneficiària, podrà donar lloc a la minoració de la subvenció concedida.
  
L'incompliment per l'entitat beneficiària de qualsevol dels requisits, condicions i la resta de circumstàncies que van donar lloc a l'atorgament de la subvenció, la variació de la finalitat de l'actuació o la falta de justificació de l'acció, donarà lloc a la incoació, per l'òrgan competent per a la concessió, de les ajudes del corresponent procediment, que podrà finalitzar, si és procedent, amb la revocació de la subvenció i l'obligació de reintegrar les quantitats indegudament percebudes i l'interés de demora, des del moment del pagament de la subvenció.
  
En el cas que no es porte a terme la realització de la totalitat del projecte, la subvenció no podrà superar el 50% del cost del que executa.
  
En la tramitació del procediment es garantirà, en tot cas, el dret de l'interessat al tràmit d'audiència.
  
El termini màxim per a resoldre serà de sis mesos des del moment en què s'incoe l'expedient de revocació o minoració, i si és procedent, reintegrament, una vegada transcorregut el referit termini sense resolució expressa suposarà la caducitat del procediment, però no la prescripció de l'acció.